ለኢሬቻ በዓል አከባበር የሚመጥን ቅድመ ዝግጅት ተደርጓል
አዲስአበባ፡- መስከረም 24 እና 25 ቀን 2012ዓ.ም በአዲስ አበባ ከተማ ‹ሆራ ፊንፊኔ› እና በቢሾፍቱ ‹ሆራ አርሰዲ› የኢሬቻ በዓል አከባበር የሚመጥን የመስተንግዶ ቅድመ ዝግጅት መደረጉን የአሮሚያ ባህልና ቱሪዝም ቢሮ አስታወቀ። በበዓሉ ላይ የራሳቸውን አጀንዳ ለማራመድ የሚሞክሩ አካላት ካጋጠሙ የበዓሉ ታዳሚ እንዲያስቆማቸው ቢሮው ጥሪ አቀርቧል።የቢሮው ኃላፊ አቶ ግርማ ኃይሉ ትናንት በኦሮሚያ ፕሬዚዳንት ጽህፈት ቤት በሰጡት ጋዜጣዊ መግለጫ እንደገለጹት በሁለቱ ቀናት የሚከበረው የኢሬቻ በዓል መንፈሳዊና ባህላዊ ይዘቱን ይዞ እንዲከናወን የኦሮሚያ ክልል መንግሥት፣ አባገዳዎች፣ ወጣቶች በጋራ ሆነው ከአራቱም የሀገሪቱ አቅጣጫዎች ፣ከተለያዩ የአፍሪካና የዓለም ሀገራት የሚመጡ የበዓሉ ታዳሚዎችን በወጉ ለማስተናገድ የሚያስችል ቅድመ ዝግጅት ተደርጓል። ከአራቱ የሀገሪቱ አካባቢዎች የሚመጡትን እንግዶች ለመቀበል አዳማ፣ሞጆ፣ቡራዩና ለገጣፎ ላይ ኮሚቴዎች ተዋቅረዋል። የጤና ችግር ቢያጋጥም እርዳታ የሚሰጡም ተዘጋጅተዋል።በኢሬቻ ውስጥ ያሉት በጎ የሆኑ እሴቶች ተጠናክረው ለትውልድ እንዲተላለፉና የላቀ ደረጃ ላይ እንዲደርስ፣እንዲሁም ለህዝቦች ትስስር ዋስትና እንዲሆንና የቱሪዝም ፍሰት እንዲጨምር የኢሬቻ በዓል መልካም ዕድል የሚፈጥር መሆኑን የጠቆሙት የቢሮ ኃላፊው፣እንዲህ ያሉትን እሴቶች ለማስቀጠል እና በዩኔስኮም ለማስመዝገብ የሚደረገውን እንቅስቃሴ ለማሳካት ከእያንዳንዱ ታዳሚ ከፍተኛ የሆነ ኃላፊነት እንደሚጠበቅ አስታውቀዋል። በዓሉ የኦሮሞ ብቻ ሳይሆን ብሄር ብሄረሰቦችና ህዝቦችም የሚታደሙት እንደሆነም ገልጸዋል። ከውጭም ከኬኒያ፣ከዩጋንዳና ከአውስ ትራሊያ የሚካፈሉ መኖራቸውም ተጠቁሟል።ከዋናው በዓል በፊት የተለያዩ መርሐግብሮች መኖራቸውን የጠቆሙት አቶ ግርማ ኢሬቻ በዴሞክራሲ፣በሰላም ግንባታ ላይ ስላለው ሚና ትኩረት ያደረገ የኦሮሞና የተለያዩ ብሄር ብሄረሰቦችና ህዝቦችን ያካተተ እንዲሁም ሙህራን የሚሳተፉበት ኮንፈረንስ ዛሬ እንደሚካሄድ ገልጸዋል። በዋዜማው ደግሞ ከቀኑ ስምንት ሰዓት እስከ ምሽት አስራ ሁለት ሰዓት ድረስ በኢግዚቢሽን ማዕከል ውስጥ ከባህሉ ጋር ትስስር ያላቸው የተለያዩ ትርኢቶች ይቀርባሉ። አራት ሜትር ርዝመት ያለው ጭኮም እንደሚዘጋጅ አስረድተዋል። ምሽት ላይም የብሄር ብሄረሰቦችና ህዝቦች የሙዚቃ ኮንሰርት በመስቀል አደባባይ እንደሚካሄድ ጠቁመዋል።በዓሉ በሰላም እንዲጠናቀቅ ህዝቡም ድርሻ እንዳለው ያመለከቱት አቶ ግርማ በዓሉን ለማወክና የራሳቸውን አጀንዳ ለማራመድ የሚንቀሳቀሱ ካሉ ወይም ካጋጠሙ ታዳሚው ህዝብ ሊያስቆማቸውና መክሮ ሊመልሳቸው እንደሚገባ መልዕክት አስተላልፈዋል።አዲስ ዘመን መስከረም 22/2012ለምለም መንግሥቱ 